Ir-rieżami dwar l-Iżviluppi Soċjali u tal-Impjieg fl-Ewropa (ESDE) huwa rieżami annwali dwar l-aħħar xejriet soċjali u tal-impjieg, li jirrifletti dwar l-isfidi tal-ġejjieni u dwar it-tweġibiet possibbli ta’ politika. Ir-rieżami ta’ din is-sena jiżvela żviluppi iktar pożittivi tal-impjieg u soċjali fl-UE. Madankollu, minkejja t-titjib reċenti, għad hemm differenzi kbar bejn l-Istati Membri, fir-rigward tat-tkabbir ekonomiku, tal-impjieg u ta’ indikaturi ewlenin oħra soċjali u tas-suq tax-xogħol. Bosta minn dawn id-differenzi huma marbutin ma’ nuqqas ta’ użu tal-kapital uman f’diversi oqsma. Il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen, ikkummentat: “Għandna bżonn niżguraw li jkollna iżjed opportunitajiet aħjar għan-nies fl-UE, speċjalment għal dawk li huma l-iktar imbiegħda mis-suq tax-xogħol. Irridu ninvestu wkoll fit-titjib tal-ħiliet tan-nies, sabiex in-nisa u l-irġiel kollha fl-UE jkunu jistgħu jilħqu l-potenzjal kollu tagħhom. Jeħtieġ ninvestu fin-nies biex niksbu t-tkabbir u l-impjiegi. Għandna bżonn niżguraw li l-liġi tax-xogħol u s-sistemi ta’ protezzjoni soċjali tagħna jkunu adattati skont il-bżonn fis-seklu 21, u neħtieġu nkattru l-imprenditorija u l-innovazzjoni. Il-Pilastru Ewropew tad-Drittijiet Soċjali se jaqdi rwol importanti f’dan il-kuntest.” Ir-rapport tal-ESDE tal-2015 iħares lejn modi kif jiġu indirizzati dawn id-differenzi, filwaqt li jisħaq b’mod partikolari fuq il-ħolqien tal-impjiegi, l-effiċjenza tas-suq tax-xogħol, il-modernizzazzjoni tal-protezzjoni soċjali u l-investiment fin-nies. Il-promozzjoni tal-ħolqien tal-impjiegi Ir-rieżami tal-2015 tal-ESDE jenfasizza l-potenzjal tal-impjieg indipendenti u tal-imprenditorija sabiex jinħolqu iżjed impjiegi. Madankollu, id-dejta tissuġġerixxi li xi gruppi, inklużi ż-żgħażagħ, l-anzjani, in-nisa, u l-minoranzi etniċi, jaf iħabbtu wiċċhom ma’ ostakli kbar biex jibdew in-negozji tagħhom stess. Barra minn hekk, ir-rapport ta’ din is-sena jindika li l-maġġoranza tan-nies ma jħossux li għandhom il-ħiliet u l-għarfien meħtieġa biex jiftħu negozju. Ir-rieżami tal-ESDE juri li politiki mmirati jistgħu jgħinu. Dan jistgħu jinkludu aċċess iktar faċli għal finanzjament jew inċentivi fiskali, edukazzjoni imprenditorjali jew aċċess għall-kura tat-tfal u tal-anzjani. Ir-rieżami tal-ESDE jirrapporta wkoll żieda fil-varjetà ta’ kuntratti ta’ impjieg, li jagħtu lok għal arranġamenti ta’ ħidma flessibbli u għaldaqstant għal żieda fil-parteċipazzjoni fis-suq tax-xogħol, iżda tista’ twassal ukoll għal segmentazzjoni tas-suq tax-xogħol. Filwaqt li xi kuntratti ġodda joffru sitwazzjoni potenzjali li minnha jiggwadanja kulħadd, oħrajn iwasslu għal inċertezza dwar l-impjieg. Hemm bżonn mhux biss ta’ flessibbiltà, iżda wkoll ta’ sigurtà — kwistjoni li se tiġi indirizzata wkoll fil-kuntest tal-iżvilupp tal-Pilastru Ewropew tad-Drittijiet Soċjali. It-titjib fl-effiċjenza tas-suq tax-xogħol Ir-rieżami tal-ESDE tal-2015 juri li l-UE tista’ tagħmel użu aħjar mir-riżorsi umani tagħha permezz tal-mobbiltà. Għalkemm l-għadd ta’ ħaddiema mobbli żdied matul l-aħħar għoxrin sena, l-ammont tagħhom fil-forza tax-xogħol totali jibqa’ limitat: 4 % biss tal-popolazzjoni tal-UE ta’ bejn il-15u l-64 sena jgħixu fi Stat Membru li mhux dak li twieldu fih. Minkejja dan, il-ħaddiema mobbli tal-UE jidher li x’aktarx ikollhom prospetti aħjar ta’ impjieg inġenerali meta mqabbla mal-popolazzjoni ta’ ħaddiema li jaħdmu fejn twieldu. Barra minn hekk, il-flussi tagħhom naqqsu l-qgħad f’xi Stati Membri li ntlaqtu l-agħar mill-kriżi u għenu biex tiġi indirizzata l-iskarsezza ta’ persunal fil-pajjiżi riċeventi. Għalhekk, ir-rieżami tal-ESDE jenfasizza b’mod ċar il-potenzjal ekonomiku tal-mobbiltà. Ir-rieżami jagħti ħarsa wkoll lejn il-qgħad fit-tul, li jaffettwa madwar 11.4-il miljun persuna fl-UE. Il-ġlieda kontra l-qgħad fit-tul hija kruċjali fi żmien meta wieħed ikun qed iħabrek biex titjieb l-effiċjenza tas-suq tax-xogħol, peress li dawk li ilhom qiegħda fit-tul ikollhom madwar nofs il-possibbiltà li jsibu impjieg meta mqabbla ma’ dawk li ilhom qiegħda għal żmien qasir. L-analiżi fir-rieżami tal-ESDE juri li jekk wieħed ikun irreġistrat mas-servizzi pubbliċi tal-impjieg fil-livell nazzjonali u jkun qed jitħarreġ, dan iżidlu ċ-ċans b’mod sinifikanti li jgħaddi għal impjieg sostenibbli. Ir-Rakkomandazzjoni dwar il-qgħad fit-tul adottata mill-Kunsill fis-7 ta’ Diċembru 2015 hija konformi ma’ dawn is-sejbiet. Fl-aħħar nett, id-djalogu soċjali se jkun kruċjali fil-promozzjoni ta’ rkupru ekonomiku sostenibbli u inklużiv. L-imsieħba soċjali ġew involuti fl-abbozzar u fl-implimentazzjoni ta’ diversi riformi u politiki ewlenin. Sabiex id-djalogu soċjali jaqdi dan ir-rwol b’mod effettiv, il-kapaċità tal-imsieħba soċjali jeħtieġ li tissaħħaħ, b’mod partikolari fl-Istati Membri li fihom id-djalogu soċjali huwa dgħajjef jew iddgħajjef minħabba l-kriżi ekonomika. L-investiment fin-nies Għalkemm il-livell ta’ qgħad fl-UE għadu għoli, min iħaddem qed ikompli jiltaqa’ ma’ diffikultajiet biex jimtlew ċerti postijiet battala. Minbarra nuqqas ġenwin ta’ tlaqqigħ tal-ħiliet, il-kapaċità li jimtlew il-postijiet battala hija limitata wkoll minħabba nuqqas ta’ offerti b’kundizzjonijiet attraenti ta’ ħidma jew ta’ paga, kif ukoll opportunitajiet tajbin ta’ taħriġ jew ta’ karriera. Ir-rieżami tal-ESDE tal-2015 jindika li hemm ammont sinifikanti ta’ ħaddiema mhux tal-UE li jaħdmu f’impjiegi li jkunu taħt il-livell tal-kwalifiki tagħhom. L-inizjattiva Aġenda għall-Ħiliet Ġodda li qed tħejji l-Kummissjoni din is-sena se tfittex li tindirizza dawn l-isfidi. Barra minn hekk, il-livelli ta’ impjieg tan-nisa bit-tfal u tal-ħaddiema li huma iktar imdaħħlin fiż-żmien għadhom pjuttost baxxi. Il-promozzjoni ta’ iżjed parteċipazzjoni fis-suq tax-xogħol minn dawn il-gruppi se tkun kruċjali fil-kuntest ta’ popolazzjoni li qiegħda tixjieħ. Sfond: Ir-rieżami tal-ESDE: Ir-rieżami tal-ESDE jirrapporta dwar l-aħħar xejriet soċjali u tal-impjieg, u jirrifletti dwar l-isfidi tal-ġejjieni u dwar it-tweġibiet possibbli ta’ politika. Abbażi tal-aħħar dejta u letteratura disponibbli, ir-rieżami jirfed l-inizjattivi tal-Kummissjoni fil-qasam tal-politika soċjali u tal-impjieg, filwaqt li jikkontribwixxi biex jintlaħqu l-għanijiet tas-Semestru Ewropew, tal-Pakkett ta’ Mobbiltà, tal-Pakkett tal-ħiliet u għall-iżvilupp tal-Pilastru Ewropew tad-Drittijiet Soċjali. Għal iżjed tagħrif Mistoqsijiet u Tweġibiet L-aħbar fuq is-sit web tad-DĠ Impjiegi Ir-Rapport ESDE tal-2015 Impjiegi u analiżi soċjali Segwi lil Marianne Thyssen fuq twitter u fuq facebook #ESDE2015 Abbona għall-bulettin dwar l-impjiegi, l-affarijiet soċjali u l-inklużjoni tal-Kummissjoni Ewropea mibgħut b’xejn bil-posta elettronika